Vor vierzg Johr hed aber d Sozialdemokratie, die kritischi, internationali Chraft nochli anders usgseh. Vor vierzg Johr hed me unter Sozialdemokrate au in England und Dütschland no Lüüt zemegfasst, wo istönd für de Arbeiter ihri Rächt, wo die ganzi grossi Wirtschaft wend in ihri Schranke wiise und wo sich vehement isetze für Rente, für Arbetslose- und Invalidehilf. Mittlerwile hed sich da leidr gänderet. Zwar stoht au no hüt im Parteiprogramm vo de SPD irgendsone Floskle übere demokratischi Sozialismus,  aber das cha me nid mol meh Verbalradikalismus nenne. De Tony Blair und de Gerhard Schröder hend glächlet und d Grossunternähmer hend sich uf ihne abgstützt, so hed New Labour witr brav Staatsbetrieb privatisiert und Rotgrüen nach de Machtübernahm 1998 as erschts mol  schwuppdiwupp  d Unternähmensstüüre um 90 Prozent gsenkt. I somne politische Umfäld würd ich wohl zu de Fruschtrierte und Resignierte ghöre.